I 1904 ble det kroatiske bondepartiet grunnlagt av Stjepan Radić som hadde studert i Praha og som var påvirket av Tomás Masaryks ideer om nasjonal selvbestemmelse for de slaviske folkene. Årene fram mot den første verdenskrig var preget av stadige anti-ungarske demonstrasjoner, noe de ungarske myndighetene slo hardt ned på. Kroatiske parlamentsledere ba om audiens hos keiser Frans Josef I i Wien for å klage over den ungarske politikken, men keiseren ville ikke ta imot dem.